Reggeli Istentisztelet
Pünkösd utáni 14. vasárnap – 2026. augusztus 30.
Kezdő áldás
Dicsőség a szent, egyvalóságú, elevenítő és feloszthatatlan Háromságnak, az Atyának és Fiúnak és Szentléleknek, mindig, most és mindenkor és örökkön örökké.
Amen.
Dicsőség a magasságban Istennek, / békesség a földön és jóakarat az embereknek! (Háromszor)
Uram nyisd meg ajkaimat, / és szám a te dicséretedet fogja hirdetni! (Kétszer)
3. Zsoltár
Uram, mennyire megsokasodtak, kik engem szorongatnak. / Sokan támadnak ellenem. - Sokan mondják lelkemnek: / nincs neki szabadulása az ő Istenében. - Te pedig Uram, én oltalmazóm vagy; / én dicsőségem, ki fölemeled fejemet. - Szómmal az Úrhoz kiáltottam; / és meghallgatott engem az ő szent hegyéről. - Én szenderegtem, és mély álomban voltam, / és fölkeltem, mert az Úr megtartott engem. - Nem félek az engem környező nép ezreitől; / kelj föl Uram, szabadíts meg engem, én Istenem! - Mert te verted meg mind, kik ok nélkül ellenkeztek velem; / a bűnösök fogait összetörted. - Az Úré a szabadítás, / és népeden a te áldásod. - Én szenderegtem és mély álomban voltam, / és fölkeltem, mert az Úr megtartott engem. 
Dicsőség az Atyának és Fiúnak és Szentléleknek, most és mindenkor és örökkön örökké! Amen 
Alleluja, Alleluja, Alleluja, dicsőség néked, Isten. (Kétszer recitálva, harmadszor énekelve)
Békességi ekténia
Békességben könyörögjünk az Úrhoz!
Uram, irgalmazz!
A mennyei békéért és lelkünk üdvösségéért könyörögjünk az Úrhoz!
Uram, irgalmazz!
Az egész világ békességéért, Isten szentegyházainak jólétéért és mindnyájunk egyesítéséért könyörögjünk az Úrhoz!
Uram, irgalmazz!
Ezen szent hajlékért s mindazokért, kik ide hittel, buzgósággal és istenfélelemmel járnak, könyörögjünk az Úrhoz!
Uram, irgalmazz!
[bookmark: OLE_LINK1][bookmark: OLE_LINK2][bookmark: OLE_LINK3][bookmark: OLE_LINK4]Szentséges főpásztorunk, N. római pápáért, Istenszerető N. (érsek-) metropolitánkért (és N. püspökünkért), a tisztes áldozópapságért, a Krisztus-szerinti segédlő papságért, az egész egyházi rendért és a népért könyörögjünk az Úrhoz!
Uram, irgalmazz!
Ezen városért (községért), minden városért, községért és vidékért, s az azokban lakó hívekért könyörögjünk az Úrhoz!
Uram, irgalmazz!
A levegőnek kedvező mérsékletéért, a föld terményeinek bőségéért és békességes időkért könyörögjünk az Úrhoz!
Uram, irgalmazz!
A hajózókért, utazókért, betegekért, fáradozókért, foglyokért s ezek szabadulásáért könyörögjünk az Úrhoz!
Uram, irgalmazz!
Hogy mentsen meg minket minden aggódástól, haragtól és szükségtől, könyörögjünk az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert téged illet minden dicsőség, tisztelet és imádás, Atya és Fiú és Szentlélek, most és mindenkor és örökkön örökké.
Amen.
Isten az Úr…
Isten az Úr és megvilágosít minket, áldott, ki az Úr nevében jő!
5. hang
Isten az Úr és megvilágosít minket, áldott, ki az Úr nevében jő! 
Előversek. 1. Adjatok hálát az Úrnak, mert jó, mert irgalma örökkévaló!
2. A pogányok mind körülvettek engem, de az Úr nevében visszavertem őket.
3. Az Úr műve ez, és csodálatos a mi szemünkben.
Tropárok
5. hang (186. oldal)
Az Atyával és a Szentlélekkel egy kezdetnélküli Igét, / ki a Szűztől a mi üdvözítésünkre született, / énekeljük és imádjuk, ó hívek, / mert önként kegyeskedett a keresztre fölemelkedni, / hol a halált elszenvedte, /’ és a holtakat az ő dicsőséges feltámadása által föltámasztotta!
2. hang (93. oldal)
Dicsőségteljes az igaznak emléke, / néked pedig elégséges, ó Krisztus előhírnöke, az Úr bizonyságtétele, / ki megjelentél mint valódi kitűnő próféta, / és méltónak találtattál a Jordán habjaiban megkeresztelni az Üdvözítőt, / ezek folytán az igazságért vértanúságot szenvedvén, / a testileg megjelent Istent a pokolban levőknek is hirdetted, / ki megszabadította a világot a bűntől, /’ és ajándékozott nekünk nagy kegyelmet.
Dicsőség… 4. hang (861. oldal)
Atyáinknak Istene, / ki mindenkor kegyesen bánsz velünk, / ne vond meg tőlünk irgalmadat, / hanem az ő esedezéseikért /’ békességben igazgasd életünket!
Most és… 4. hang (894. oldal)
Az örök idők óta elrejtett / s még az angyalok előtt is ismeretlen mély titok / teáltalad, Istenszülő, lett a földön nyilvánvalóvá: / az összevegyülés nélkül változatlanul megtestesült / és önként keresztre emelkedett Isten, / ki föltámasztotta ősatyánkat, /’ mentse meg a haláltól a mi lelkünket is!
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert tied a hatalom, tied az ország, az erő és a dicsőség most és mindenkor, és örökkön örökké. 
Amen.
Kathizmálionok
5. hang (179. oldal)
Az Úr keresztjét dicsérjük, / szent eltemettetését énekekben tiszteljük, / és feltámadását mindenekfelett dicsőítjük, / mert sírjaikból magával együtt föltámasztá a holtakat is, mint Isten, / leigázván a halál hatalmát és az ördög erejét, /’ és a pokolban levőknek világosságot árasztott.
Dicsőség…
Urunk, halottnak neveztek téged, ki megölted a halált, / sírba helyeztek, ki a sírokat kiüresítetted; / fenn katonák őriztek, / alant pedig föltámasztottad az örök idők óta elhunytakat, /’ mindenható és fölfoghatatlan Urunk, dicsőség néked!
Most és… Az Istenszülőé
Üdvözlégy istenjárta szent hegy! / Üdvözlégy meg nem éghető szellemi rózsabokor! / Üdvözlégy egyetlen híd a világból Istenhez, / ki a halandókat az örök életbe vezeted át. / Üdvözlégy sérületlen leányzó, /’ ki férfitől meg nem közelítve szülted a mi lelkünk üdvösségét.
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket Isten a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert jóságos és emberszerető Isten vagy, és téged dicsőítünk, Atya és Fiú és Szentlélek, most és mindenkor és örökkön örökké. 
Amen.
Kathizmálionok
5. hang (180. oldal)
Uram, a te harmadnapi föltámadásod / és az apostolok meghódolása után Péter fölkiáltott hozzád: / Az asszonyok bátorsággal teltek el, én pedig megfélemlettem; / a lator áldott téged, én pedig megtagadtalak, / vajon tartasz-e továbbra is tanítványodnak, / vagy ismét a mély vizek halászává teszel? /’ De megtérésemben fogadj el, Istenem, és üdvözíts engem.
Dicsőség... 
Urunk, a törvényszegők téged az elítéltek között fölfeszítettek, / s oldaladat lándzsával verték át, ó Irgalmas! / Elfogadtad az eltemetést, ki a pokol kapuit megtörted. / Mikor pedig harmadnapra föltámadtál, / az asszonyok látásodra siettek, / és az apostoloknak is megvitték föltámadásod örömhírét. / Fölmagasztalt Üdvözítőnk, kit angyalok énekelnek, /’ áldott Urunk, dicsőség néked!
Most és... Az Istenszülőé
Férjtől meg nem közelített ara, Istenszülő, / ki Éva fájdalmát, örömre változtattad, / mi hívek énekelünk és dicsőítünk téged, / mert kivezettél bennünket az ősi átokból. / Esedezzél most is szünet nélkül legszentebb ártatlanság, /’ hogy üdvözülhessünk.
Föltámadási magasztaló ének
(27. oldal)
Elővers: Áldott vagy te, Uram, / taníts meg engem / a te igazságaidra! (Zsolt 118,2)
Az angyalok gyülekezete elámult, / látván, hogy te, Üdvözítőnk, / a holtak közé számíttatol, / s hogy a halál erejét megtörted, / s Ádámot is / magaddal fölemelted, / s a pokoltól /’ megszabadítottál mindenkit.
Miért vegyítitek / bánatos könnyekkel / a drága kenetet, ó tanítványok? / Hisz a síron tündöklő angyal / a kenethozó asszonyoknak kijelenté: / Lássátok az üres sírboltot / és értsétek meg, / hogy az Üdvözítő /’ föltámadt a sírból!
Korán reggel / a kenethozók könnyezve / siettek a te sírodhoz, / de eléjük állt az angyal és örvendezve mondá: / A kesergés ideje elmúlt, ne sírjatok, / de a föltámadást /’ az apostoloknak hirdessétek!
A kenethozó asszonyok / eljövén a te sírodhoz, Üdvözítőnk / és siránkozának, / az angyal pedig szólván hozzájuk mondá: / Mit keresitek az élőt a holtak között? / Ő mint Isten, /’ föltámadt a sírból.
Dicsőség... 
Imádjuk az Atyát, / a Fiút és a Szentlelket, / az egyvalóságú / Szentháromságot, / a szeráfokkal kiáltván föl: /’ Szent, szent, szent vagy, Uram!
Most és… 
Életadót szülvén, ó Szűz, / Ádámot a bűntől megtisztítottad, / s Évának gyötrelem helyett / örömet ajándékoztál, / az élettől elesetteket pedig arra / ismét méltókká tette /’ a tőled megtestesült /’ igaz Istenember.
Alleluja, / alleluja, alleluja, / dicsőség néked Isten!
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket Isten a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert megszenteltetett és megdicsőíttetett a te legdrágább és fölséges neved, Atya és Fiú és Szentlélek, most és mindenkor és örökkön örökké. 
Amen.
Ipákoj
Az angyalok láttára elméjükben megrettenve, / és az isteni föltámadás által lelkükben megvilágosíttatva / a kenethozó nők az apostoloknak ezt hirdették: / Hirdessétek a nemzeteknek a feltámadást, mert az Úr csodadolgot cselekedett, / megadván a gazdag kegyelmet.
Evangélium
Figyelmezzünk! Békesség † mindnyájatoknak! Bölcsesség, figyelmezzünk!
Prokimen, 5. hang: Kelj föl Uram, Isten, emeld föl kezedet, / mert te országolni fogsz örökké. (Zsolt 9,33)
Könyörögjünk az Úrhoz!
Uram, irgalmazz!
Mert szent vagy te, mi Istenünk, és a szentekben nyugszol, és téged dicsőítünk, Atya és Fiú és Szentlélek, most és mindenkor és örökkön örökké!
Amen.
Minden lélek dicsérje az Urat! (Zsolt 150,6).
Minden lélek dicsérje az Urat!
Hogy a szent evangélium meghallgatására méltónak találtassunk, békességben könyörögjünk az Úrhoz!
Uram, irgalmazz, irgalmazz!
Békesség mindnyájatoknak!
És a te lelkednek, lelkednek!
Bölcsesség, igazhívők, hallgassuk a szent evangéliumot! Szent N. evangéliumának olvasása.
Dicsőség néked, Uram, dicsőség néked!
Figyelmezzünk!
(Evangélium-olvasás)
Dicsőség néked, Uram, dicsőség néked!
Látván Krisztus föltámadását, az egyedül bűnnélküli Úr Jézust imádjuk. Kereszted előtt leborulunk, Krisztus, és szent föltámadásodat énekeljük és dicsőítjük, mert te vagy a mi Istenünk és kívüled mást nem ismerünk, a te nevedet nevezzük. Jertek, minden hívek, hajoljunk meg Krisztus szent föltámadásának, mert íme, Kereszt által lőn az egész világ öröme. Mindenkor áldva az Istent, énekeljük az ő feltámadását, mert a megfeszíttetést elszenvedvén, halállal megrontotta a halált.
50. zsoltár
Könyörülj rajtam, Isten, / a te nagy irgalmasságod szerint, / és könyörületed sokasága szerint töröld el gonoszságomat! / Moss meg engem mindinkább gonoszságomból, / és bűnömtől tisztíts meg engem! / Mert elismerem gonoszságomat, / és bűnöm előttem van mindenkor. / Egyedül ellened vétettem, / és gonoszt előtted cselekedtem, / hogy igaznak bizonyulj igéidben, / és győztesnek ítéletedben. / Mert íme, vétekben fogantattam, / és bűnökben fogant engem anyám. / Mert íme, az igazságot szereted, / a te bölcsességed titkos és elrejtett dolgait kinyilatkoztattad nekem. / Hints meg engem izsóppal, és megtisztulok, / moss meg engem, és a hónál fehérebb leszek! / Add, hogy örömöt és vigasságot halljak, / és örvendezzenek megalázott csontjaim! / Fordítsd el orcádat bűneimről, / és töröld el minden gonoszságomat! / Tiszta szívet teremts bennem, ó Isten, / és az igaz lelket újítsd meg benső részeimben! / Ne vess el engem színed elől, / és Szent Lelkedet ne vedd el tőlem! / Add vissza nekem üdvözítésed örömét, / és uralkodó lélekkel erősíts meg engem! / Megtanítom útjaidra a gonoszokat, / és az istentelenek hozzád térnek. / Szabadíts meg engem a vérbűntől, Isten, üdvösségem Istene, / és nyelvem magasztalni fogja a te igazságodat! / Uram, nyisd meg ajkaimat, / és szám a te dicséretedet fogja hirdetni! / Mert ha kedvelnéd, áldozatot adtam volna, / de az égőáldozatokban nem telik kedved. / Áldozat Istennek a töredelmes lélek, / a töredelmes és alázatos szívet, ó Isten, nem veted meg. / Tégy jót, Uram, jóakaratodból Sionnal, / hogy felépüljenek Jeruzsálem kőfalai! / Akkor veszed kedvesen az igazság áldozatát, / az ajándékot és égőáldozatokat, / akkor tesznek oltárodra borjakat.
Evangélium-csókolási sztichirák
Dicsőség… 6. hang
Szent apostolaidnak imádságai által, / irgalmas Urunk, /’ tisztíts meg minket a mi bűneink sokaságától!
Most és… 6. hang
A legszentebb Istenszülőnek imádságai által, / irgalmas Urunk, /’ tisztíts meg minket a mi bűneink sokaságától!
Könyörülj rajtam, Isten, a te nagy irgalmasságod szerint, és könyörületed sokasága szerint töröld el gonoszságomat! 6. hang
Föltámadt Jézus a sírból, / mint előre megmondá, / adván nekünk örök életet /’ és gazdag kegyelmet.
Ekténia
Üdvözítsd, Isten, a te népedet és áldd meg örökségedet, látogasd meg világodat kegyelmeddel és irgalmasságoddal, emeld fel az igazhitű kereszténység hatalmát, küldd le reánk a te bőséges malasztodat, a mi legtisztább Királynénk, az Istenszülő és mindenkorszűz Máriának könyörgései által, a te drága és elevenítő keresztednek erejével, a tiszteletreméltó testnélküli mennyei erőknek oltalma által, a tisztes és dicső próféta, előkövet és keresztelő Jánosnak, a szent nevezetes és minden dicséretre méltó apostoloknak, szent atyáink, az egész egyház nagy tanítói és püspökeinek: Nagy Bazil, Gergely a hittudós, Aranyszájú Jánosnak, Atanáz és Cirillnek, és a liceabeli myrai főpüspök, csodatevő Szent Miklós atyánknak; a szent és jó győzelmű vértanúknak, szentéletű és isteni ihletésű atyáinknak, barlanglakó Antal és Teodóznak, szent N.-nek, kinek ma emlékét ünnepeljük, és minden szentjeidnek közbenjárása által, kérünk téged, nagyirgalmú Urunk, hallgass meg minket, hozzád esedező bűnösöket, és könyörülj rajtunk!
Uram, irgalmazz! Uram, irgalmazz! Uram, irgalmazz!
Uram, irgalmazz! (hatszor)
Uram, irgalmazz! Uram, irgalmazz! Uram, irgalmazz!
A te egyszülött Fiadnak irgalma, könyörülete és emberszeretete által, kivel áldott vagy, legszentebb jóságos és elevenítő Lelkeddel együtt most és mindenkor és örökkön örökké.
Amen.
Kánon – Katavászia
A Szent Kereszté
8. hang (51. oldal)
I. Keresztet jelezvén vesszejével Mózes, / a gyalogmenő Izraelnek / a Vörös-tengert megnyitá, / s leírván újra / a legyőzhetetlen győzelem jelét, / Fáraó szekereit / a hullámokba temeté. / Miértis Krisztus Istenünknek énekeljünk, /’ mert ő megdicsőült!
III. A vessző a titok / kijelentésére szolgált, / mert kivirágzása által választotta az Úr a főpapot; / de a hajdan terméketlen Egyháznak ma virágzott föl / a Keresztfa /’ a hatalomra és megerősödésre.
Konták, ikosz
5. hang (845. oldal)
Az Előhírnök fejvétele / némileg az isteni gondviselés műve volt, / hogy ő az alvilágban levőknek az Üdvözítő eljövetelét hirdesse. / De azért méltán siránkozhat Heródiás, / ki a törvényellenes gyilkosságot okozta, / mert ő nem az Isten törvényét és nem az örök életet kedvelte, /’ hanem a világi mulandó élvezeteket kereste..
Ikosz
Heródes születésnapja becstelennek tűnt fel mindenki előtt, mert a lakmározók közepette eledel módjára hordozták körül a böjtölőnek fejét. Az örömbe fájdalom vegyült, és a nevetés keserves sírásra fordult, mert – mint mondják – a leány a Keresztelőnek fejét tálon hozva, mindenkihez odajárult, és az eskü miatt mindenkit elfogott a bánat, kik a királlyal együtt lakomáztak. Mert ez föl nem vidított senkit, még magát Heródest sem, mivel így szólott: Nem az igazi fájdalom borít gyászba, hanem a színlelt és váratlanul jövő.
Kathizmálion
1. hang. Minta: A te sírodat őrző katonák... (Ménea)
Krisztus előhírnökét, keresztelőjét és prófétáját / tiszteljük, hívek, tiszta lélekkel, / mint dicsőséges hírnököt, / a bűnbánat mesterét / és mint az Üdvözítő teljesen igaz vértanúját, /’ mert őt, midőn Heródes esztelenségét megfeddette, lefejezték.
Dicsőség… A szenteké. 4. hang. Minta: Hamar előzz meg... (Ménea)
Felragyogott az atyák hármasfényű lámpása, / és megvilágosította a hívek tömegeit, / és elvezette az Isten ismeretére, / eloszlatta az istentagadók egész istentelenségét, / tanítással, bölcsességgel és sok bátorsággal: /’ Sándor, János és a dicsőséges Pál.
Most és… Theotokion Ugyanarra (Ménea)
A benned bízók szégyenben nem hagyó reménysége, / ki természetfeletti módon testben megszülted Krisztus Istenünket, / esedezzél hozzá János előhírnökkel együtt, / hogy adjon a világnak bűnbocsánatot, /’ nekünk mindnyájunknak pedig még életünk vége előtt megigazulást!
(51. oldal)
IV. Meghallám, Uram, / a te gondviselésed titkát, / és megértem a te műveidet, /’ és magasztalám a te Istenségedet.
V. Ó / háromszorosan boldog fa, / melyre szegeztetett / Krisztus, a király és Úr, / s mellyel elbukott a fa által csaló / általad megcsalatva, / ki testileg felfüggesztettél a Keresztre, / ajándékozván békességet /’ a mi lelkünknek!
VI. A tengeri szörny gyomrában Jónás / tenyereit kereszt alakban kiterjeszté / az üdvösséges kínszenvedést jelképezvén; / majd harmadnap kiszállván, / dicsőséges föltámadását ábrázolta / a testileg keresztre szegezett Krisztus Istennek, / ki harmadnapi föltámadásával /’ a világot megvilágosította.
Konták, ikosz
5. hang (187. oldal)
Leszállottál, Üdvözítőm, a poklokra, / s mint Mindenható, összetörvén a pokol kapuit / a holtakat föltámasztottad, és a halál fullánkját megbénítottad, / Ádámot pedig az ősi átoktól fölmentetted, ó Emberszerető; / miért is mindnyájan kiáltjuk néked: /’ Üdvözíts minket, Urunk!
Ikosz
Az angyali szavak hallatára az asszonyok fölhagytak a sírással, vidámak lettek, és meglepődtek, mert látták a csodát. És Krisztus, íme, feléjük közeledvén mondá: Örvendjetek, bízzatok, én legyőztem a világot, s megszabadítottam a bilincsekben levőket. Siessetek azért tanítványaimhoz, és mondjátok meg nekik, hogy megelőzlek titeket Galilea városában ezt hirdetve. Azért mindnyájan így kiáltunk föl: Üdvözíts minket Urunk!
(52. oldal)
VII. A gonosz zsarnok esztelen parancsa az embereket megingatá, / mely Isten elleni tilalmat és utálatos káromlást lehelt, / de a három ifjút nem rettenté meg az állati düh, / sem az emésztő tűz, / hanem a Lélek harmatozó fuvallata mellett / lángok között énekelték: / Áldott vagy Te, /’ a mi és atyáink dicsőített Istene!
Elővers: Dicsérjük, áldjuk, imádjuk az Urat, énekeljük az Urat és magasztaljuk őt mindörökké!
VIII. A Háromsággal egyenlő számú ifjak, / áldjátok a teremtő Atyaistent, / énekeljétek a tüzet harmattá változtató Igét / és magasztaljátok a mindnyájunkat elevenítő Lelket, /’ aki legszentebb mindörökké.
Az Istenszülőt és világosság Anyját énekekben magasztaljuk!
Magasztalja az én lelkem az Urat, / és örvendez lelkem az én üdvözítő Istenemben!
Minden vers után énekelve:
Ki a keruboknál tiszteltebb / és a szeráfoknál / hasonlíthatatlanul dicsőbb vagy, / ki az Istent, az Igét / sérülés nélkül szülted, /’ téged valóságos Istenszülő, magasztalunk!
Versek:
Mert megtekintette szolgálójának alázatosságát, / íme, mostantól boldognak hirdet engem minden nemzedék! – Ki a keruboknál...
Mert nagy dolgot cselekedett velem a Hatalmas, kinek szent az ő neve, / és az ő irgalmassága nemzedékről nemzedékre száll az őt félőkön. – Ki a keruboknál...
Hatalmas dolgot cselekedett az ő karjaival, / elszélesztette a szívük szándékában kevélykedőket. – Ki a keruboknál...
Levetette a hatalmasokat a fejedelmi székből és fölmagasztalta az alázatosokat; / az éhezőket betöltötte jókkal és a gazdagokat üresen bocsátá. – Ki a keruboknál...
Oltalmába vette Izraelt, az ő szolgáját, megemlékezvén irgalmasságáról, / amint szólott atyáinknak, Ábrahámnak és az ő ivadékának örökre. – Ki a keruboknál...
(52. oldal)
IX. Titkos paradicsom / vagy te Istenszülő, / mely művelés nélkül / nevelte fel Krisztust, / ki az életadó / Keresztfát ültette a földbe, / s ki által / most felmagasztaltatva / őt imádjuk, /’ téged pedig dicsőítünk.
Kis ekténia
Ismét és ismét békességben, könyörögjünk az Úrhoz! 
Uram, irgalmazz!
Oltalmazz, ments meg, könyörülj és őrizz meg minket Isten a te kegyelmeddel!
Uram, irgalmazz! 
Legszentebb, legtisztább, legáldottabb dicső királynénkat az Istenszülő s mindenkorszűz Máriát minden szentekkel együtt említvén, önmagunkat, egymást és egész életünket Krisztus Istenünknek ajánljuk!
Néked, Uram!
Mert téged dicsérnek az összes mennyei erők és téged dicsőítünk, Atya, Fiú és Szentlélek, most és mindenkor és örökön örökké. 
Amen.
Szent az Úr a mi Istenünk! Szent az Úr a mi Istenünk! Szent az Úr a mi Istenünk! 
Szent az Úr a mi Istenünk! Szent az Úr a mi Istenünk! Szent az Úr a mi Istenünk! 
Fényének
Hogy Krisztus föltámadt, abban senki se kételkedjék, mert megjelent Máriának, azután láthatóvá lett a falura menőknek, megjelent letelepült tizenegy bizalmasának is, és keresztelni küldte őket, fölment a mennyekbe, s onnan le is jön, és sok csodával erősíti meg a hithirdetést.
Dicsőség…
A törvényszegő Heródes levágatta a Előhírnöknek szent és istenes fejét, mert nem tudta elviselni az esztelen annak a feddését. Ó, milyen rettenetes vakmerőség! Sírjon most a szerencsétlen, mert törvényellenes gyilkosságot követett el! Mi pedig tiszteljük meg szent énekkel a tiszteletreméltó fejet, s ünnepeljük méltóképpen Krisztus Keresztelőjét!
Most és…
A sírból ma, mint menyegzős csarnokból föltündöklő Nap, ki a poklot rabbá tetted és megtörted a halált, Szülőd imái által küldd le ránk fényességedet: a fényt, mely szívet-lelket megvilágít; a fényt, mely mindnyájunkat parancsaid ösvényére és a békesség útjára vezérel.
Dicséreti sztichirák
5. hang
Minden lélek dicsérje az Urat! / Dicsérjétek az Urat a mennyekben! / Dicsérjétek őt a magasságban! /’ Téged illet, Isten, az ének.
Dicsérjétek őt minden angyalai, / dicsérjétek őt minden seregei! /’ Téged illet, Isten az ének.
5. hang (183. oldal)
Uram, a gonoszok által megpecsételt sírboltból épségben kiszálltál, / mint miképp a Szűztől születtél. / A testnélküli angyalok nem foghatták fel megtestesülésed titkát, / a sírodat őrző vitézek sem értették feltámadásod rejtélyét. / Mindkét esemény titok maradt a kétkedőknek, / de világos és nyilvánvaló csoda azoknak, / akik a titok előtt hittel meghajoltak, / melyek erejével Üdvözítőnk, /’ adj a téged éneklőknek örömet és gazdag kegyelmet.
Uram, az örök zárakat összetörted, / és a bilincseket szétszaggattad, / a sírból föltámadtál, / hátrahagyva halottas ruháidat / háromnapi eltemettetésed bizonyságául, / és előre mentél Galileába, / kit a sziklasírban hasztalanul őriztenek; / nagy a te kegyelmed, felfoghatatlan Üdvözítő, /’ könyörülj rajtunk, és üdvözíts minket!
Uram, asszonyok siettek a te sírodhoz, / látni akarván az érettünk kiszenvedett Krisztust, / és megjövén, az elhengerített kövön angyalt találtak ülve, / ki szólván hozzájuk mondá: / Föltámadott az Úr! / Mondjátok a tanítványoknak, hogy feltámadt halottaiból, /’ üdvözítvén a mi lelkünket.
Uram, amiként kiszálltál a megpecsételt sírból, / úgy zárt ajtók mellett / beléptél tanítványaid közé, / megmutatván nekik testi szenvedésed jeleit, / melyeket hosszú türelmedben magadra vettél, Üdvözítő. / Mint Dávid nemzedéke sebeket szenvedtél, / mint Isten fia a világot váltottad meg. / Nagy a te kegyelmed, / felfoghatatlan Üdvözítő, /’ könyörülj rajtunk, és üdvözíts minket.
Urunk, örökkévalóság királya, / mindnyájunknak teremtője, / ki a megfeszítést és eltemetést érettünk testileg elvállaltad, / hogy a pokoltól mindnyájunkat megszabadíts. / Te vagy a mi Istenünk, /’ kívüled mást nem ismerünk!
Urunk, ki beszélhetné el ragyogó csodáidat, / vagy ki hirdethetné félelmetes titkaidat? / Mert te érettünk emberré levén, / mint önmagad akartad, / megmutattad erődnek hatalmát, / mivel kereszteddel a latornak a paradicsomot megnyitottad, / eltemetéseddel a pokol bilincseit összezúztad, / föltámadásod által pedig mindnyájunkat gazdaggá tettél, /’ kegyelmes Urunk, dicsőség néked!
A kenethozó asszonyok sírodhoz jövén / kora hajnalban téged kerestek, / hogy balzsammal kenjék be a halhatatlan Igét és Istent. / És az angyal szavát hallván / örömmel siettek nyíltan hírül vinni az apostoloknak, / hogy te, mindnyájunk élete, föltámadtál, /’ megtisztulást ajándékozván a világnak és nagy kegyelmet.
Az Istent befogadó sír őrzői a zsidókhoz így szólottak: / Ó mennyire hiúságos a ti tervetek! / Hiába fáradoztok, hogy a leírhatatlant megőrizni próbáljátok! / A Megfeszítettnek föltámadását rejteni akarván / nyilvánossá tettétek! / Ó mily hívságos a ti gyűléstek! / Miért akarjátok ismét elrejteni az elrejthetetlent? / Halljátok inkább tőlünk, és higgyetek az igazságban! / Egy villámfényű angyal szállott alá az égből, / elhengerítette a követ, / mi pedig a félelemtől ájulásba estünk, / az pedig az erőslelkű kenethozó asszonyokhoz szózatot intézve mondá: / Nem látjátok-e az alélt őröket / és a feltört pecséteket / és az alvilág kiürítését? / Miért keresitek, mint halottat azt, aki a pokol diadalát semmivé tette, / s a halál fájdalmát megszüntette? / Menjetek és adjátok hírül hamar / az apostoloknak a föltámadást / félelem nélkül kiáltván: / Valóban föltámadt Krisztus, /’ akinél a kegyelem bősége van!
Dicsőség… 3. hang (55. oldal)
Mária Magdolnának, / ki Krisztus halottaiból való föltámadását / és megjelenését hirdette, / nem adván hitelt a tanítványok, / keményszívűségük miatt megfeddettek. / Később jelekkel és csodákkal felruháztatván, / a hit hirdetésére küldettek. / És te, Uram, a világosság forrása, / mennyei Atyádhoz tértél vissza; / ők pedig csodatételekkel erősítve hirdették az igét. / Kik által mi is megvilágosíttatván, / dicsőítjük a te halottaidból való föltámadásodat, /’ emberszerető Urunk!
Most és… 2. hang (36. oldal)
Áldásteljes vagy te Istenszülő Szűz, / mert a tőled megtestesült a poklot meghódítá; / Ádámot visszahívta, / az átkot megszüntette, / Évát fölszabadította s a halált holttá tette, / és bennünket új életre ébresztett. / Azért énekelve kiáltjuk: / Áldott vagy Krisztus Istenünk, /’ ki ezeket így akartad, dicsőség néked!
Nagy Doxologia
Dicsőség neked Isten, ki földerítetted nekünk a világosságot!
Dicsőség a magasságban Istennek, / és békesség a földön, jóakarat az emberekben! / Dicsérünk téged, áldunk téged, imádunk és dicsőítünk téged. / Hálát adunk néked a te nagy dicsőségedért, Urunk, mennyei Királyunk! / Mindenható Atyaisten, egyszülött Fiú, Úr Jézus Krisztus és Szentlélek Úristenünk! / Isten Báránya, az Atyának Fia, / ki elveszed a világ bűneit, irgalmazz nekünk; / ki elveszed a világ bűneit, fogadd el a mi imádságainkat; / ki ülsz az Atyának jobbján, könyörülj rajtunk; / mert egyedül te vagy szent, / te egyedül Úr, / Jézus Krisztus, az Atyaisten dicsőségére. Amen!
Mindennap áldunk téged és dicsérjük nevedet örökké és mindörökkön örökké. / Add Urunk, hogy e napon minden bűntől megőrizzük magunkat! / Áldott vagy te Urunk, atyáinknak Istene! / dicséretes és dicsőséges a te neved mindörökké. Amen. / Legyen, Uram, a te kegyelmed rajtunk, / amint tebenned bíztunk! / Áldott vagy te, Urunk, taníts meg minket a te igazságaidra! / Áldott vagy te, Uralkodó, oktass bennünket a te igazságaidra! / Áldott vagy te, Szent, / világosíts meg minket a te igazságaiddal! / Uram, menedékünk voltál nekünk nemzedékről nemzedékre. Én mondám: / Uram irgalmazz nekem és gyógyítsd meg az én lelkemet, mert vétkeztem teellened. Hozzád menekülék Uram, taníts meg engem, hogy a te akaratodat cselekedjem, / mert te vagy az én Istenem, / mert nálad van az életnek forrása, / és a te világosságodban látjuk meg a világosságot. /’ Nyújtsd kegyelmedet a téged ismerőknek!
Szent Isten, / szent Erős, / szent Halhatatlan / irgalmazz nekünk! 
Szent Isten, / szent Erős, / szent Halhatatlan / irgalmazz nekünk! (Kétszer)
Dicsőség az Atyának és Fiúnak és Szentléleknek, most és mindenkor és örökkön örökké! Amen. Szent Halhatatlan / irgalmazz nekünk!
Szent Isten, / szent Erős, / szent Halhatatlan / irgalmazz nekünk! 
 Tropár
5. hang (39. oldal)
Ma lett a világ üdvössége. / Énekeljük a sírból föltámadottnak / és életünk kezdőjének; / mert ő halállal megtörvén a halált, /’ győzelmet ajándékozott nekünk és gazdag kegyelmet!
Ekténiák
Könyörülj rajtunk, Isten, a te nagy irgalmasságod szerint, kérünk téged, hallgass meg minket és könyörülj!
Uram, irgalmazz! Uram, irgalmazz! Uram, irgalmazz!
Könyörögjünk még szentséges főpásztorunk, N. római pápáért, istenszerető N. (érsek-) metropolitánkért (és N. püspökünkért), lelkiatyáinkért s Krisztusban minden atyánkfiáért!
Uram, irgalmazz! Uram, irgalmazz! Uram, irgalmazz!
Könyörögjünk még az itt jelenlévő s tőled nagy és bő kegyelmeket váró népért, a mi jótevőinkért és minden igazhitű keresztényért!
Uram, irgalmazz! Uram, irgalmazz! Uram, irgalmazz!
Mert irgalmas és emberszerető Isten vagy, és téged dicsőítünk, Atya és Fiú és Szentlélek, most és mindenkor és örökkön örökké.
Amen.

Teljesítsük reggeli könyörgésünket az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Hogy ezen egész napot tökéletesen szentül, békességben és vétek nélkül töltsük el, kérjük az Úrtól!
Add meg, Uram!
A békesség angyalát, a hűséges vezetőt, lelkünk és testünk őrzőjét kérjük az Úrtól!
Add meg, Uram!
Bűneink és vétségeink bocsánatát és elengedését kérjük az Úrtól!
Add meg, Uram!
Jókat és hasznosakat lelkünknek és a világnak békességet kérjünk az Úrtól!
Add meg, Uram!
Hogy életünknek hátralevő részét békében és bűnbánatban töltsük, kérjük az Úrtól!
Add meg, Uram!
Hogy életünket keresztény módon, gyötrelem és szégyen nélkül végezzük be, s hogy Krisztus félelmetes ítélőszéke előtt jó feleletet adjunk, kérjük az Úrtól!
Add meg, Uram!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert az irgalom, könyörület és emberszeretet Istene vagy és téged dicsőítünk, Atya és Fiú és Szentlélek, most és mindenkor és örökkön örökké.
Amen.
Békesség mindnyájatoknak!
És a te lelkednek!
Fejeteket hajtsátok meg az Úrnak!
Néked, Uram!
Mert téged illet, hogy könyörülj rajtunk s üdvözíts minket Istenünk és téged dicsőítünk, Atya és Fiú és Szentlélek, most és mindenkor és örökkön örökké.
Amen.
Elbocsátó
Bölcsesség!
Adj áldást!
Krisztus, a mi Istenünk ki áldott és dicsőített öröktől fogva.
Tedd erőssé, Isten, az igaz katolikus hitet örökkön örökké!
Legszentebb Istenszülő, üdvözíts minket!
Ki a keruboknál tiszteltebb és a szeráfoknál hasonlíthatatlanul dicsőbb vagy, ki az Istent, az Igét sérülés nélkül szülted, téged valóságos Istenszülő magasztalunk!
Dicsőség néked, Krisztus Istenünk, a mi reménységünk, dicsőség néked!
Dicsőség az Atyának és Fiúnak és Szentléleknek most és mindenkor és örökkön örökké. Amen. Uram, irgalmazz! Uram, irgalmazz! Uram, irgalmazz! Adj áldást, uram!

(A pap az elbocsátó imádságot mondja.)
Amen.
Az Úr áldása reátok az ő kegyelmével és emberszeretetével mindig, most és mindenkor és örökkön örökké!
Amen.
